CELEX: 62021CN0676
Language: el
Date: 2021-11-09 00:00:00
Title: Υπόθεση C-676/21: Αίτηση προδικαστικής αποφάσεως την οποία υπέβαλε το Korkein hallinto-oikeus (Φινλανδία) στις 9 Νοεμβρίου 2021 — A

31.1.2022   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 51/20
            
         
      Αίτηση προδικαστικής αποφάσεως την οποία υπέβαλε το Korkein hallinto-oikeus (Φινλανδία) στις 9 Νοεμβρίου 2021 — A
      (Υπόθεση C-676/21)
      (2022/C 51/28)
      Γλώσσα διαδικασίας: η φινλανδική
      
         Αιτούν δικαστήριο
      
      Korkein hallinto-oikeus
      
         Διάδικοι στην υπόθεση της κύριας δίκης
      
      
         Αναιρεσείων: A
      
         Παρεμβαίνουσα: Veronsaajien oikeudenvalvontayksikkö
      
         Προδικαστικά ερωτήματα
      
      
                  1)
               
               
                  Έχουν οι διατάξεις σχετικά με την ελεύθερη κυκλοφορία των εμπορευμάτων στον τίτλο II του τρίτου μέρους της Συνθήκης για τη λειτουργία της Ευρωπαϊκής Ένωσης ή το άρθρο 110 ΣΛΕΕ την έννοια ότι αντιτίθενται σε νομοθετικές διατάξεις κράτους μέλους οι οποίες προβλέπουν ότι ο φόρος μηχανοκίνητων οχημάτων που περιλαμβάνεται στην αξία οχήματος κατά την έννοια του νόμου 1482/1994 περί φόρου μηχανοκίνητων οχημάτων δεν επιστρέφεται στον κύριο του οχήματος, υπό περιστάσεις όπως αυτές της υποθέσεως της κύριας δίκης, όταν αυτός εξάγει το όχημα για μόνιμη χρήση σε άλλο κράτος μέλος, και ασκεί επιρροή, συναφώς, το αν επιδιωκόταν το όχημα να χρησιμοποιείται επί μονίμου βάσεως κυρίως στο έδαφος του κράτους μέλους που επέβαλε τον φόρο μηχανοκίνητων οχημάτων, καθώς και το αν το όχημα όντως χρησιμοποιήθηκε επί μονίμου βάσεως κυρίως στο εν λόγω κράτος μέλος;
               
            
                  2)
               
               
                  Σε περίπτωση που η πρόθεση χρήσης και η πραγματική χρήση του οχήματος ασκούν επιρροή σε σχέση με την απάντηση στο πρώτο ερώτημα, πώς πρέπει να αποδεικνύονται η εν λόγω πρόθεση μη μόνιμης χρήσης και η πραγματική χρήση, στο μέτρο που η διάρκεια χρήσης του ιδιωτικού οχήματος στο κράτος μέλος δεν δύναται να διαπιστωθεί εκ των προτέρων;
               
            
                  3)
               
               
                  Σε περίπτωση που η άρνηση χορηγήσεως επιστροφής κατά την εξαγωγή κατά την έννοια του νόμου περί μηχανοκίνητων οχημάτων συνιστά περιορισμό της ελεύθερης κυκλοφορίας των εμπορευμάτων, υπό περιστάσεις όπως αυτές της υποθέσεως της κύριας δίκης, μπορεί ο περιορισμός αυτός να δικαιολογηθεί από τον σκοπό μειώσεως των εξαγωγών παλαιών οχημάτων τα οποία βρίσκονται συχνά σε κακή κατάσταση και ρυπαίνουν το περιβάλλον; Πρέπει η περιοριστική πρόβλεψη χορηγήσεως επιστροφής κατά την εξαγωγή μόνο σε οχήματα παλαιότητας κάτω των δέκα ετών να θεωρηθεί ασυμβίβαστη με το δίκαιο της Ένωσης, για τον λόγο ότι φόρος μηχανοκίνητων οχημάτων επιβάλλεται εντούτοις στα εισαγόμενα μεταχειρισμένα οχήματα ανεξαρτήτως του έτους κυκλοφορίας τους;